Man (62) gevonnis vir diamante, mynbou op plaasArgieffoto: Kent Williamson ŉ 62-jarige man is Dinsdag in die Schweizer-Reneke-distrikshof in Noordwes gevonnis vir onwettige mynbou asook die onwettige besit van ongeslypte diamante. Bernhard van Niekerk is een jaar tronkstraf of ŉ boete van R50 000 opgelê. Kapt. Tlangelani Rikhotso, woordvoer van die Valke, sê die ondersoekspan het Van Niekerk vasgetrek ná ŉ wenk wat die plaas Eerste Begin in Amalia as ŉ plek vir onwettige mynbouaktiwiteite aangedui het. Van Niekerk, wat nie die eienaar van die stuk grond is nie, het vier ongeslypte diamante ter waarde van R14 000 in sy besit gehad. Volgens ŉ ondersoek van die televisieprogram Carte Blanche is onwettige mynbou een van die grootste kopsere wat Suid-Afrika in die gesig staar met nagenoeg 14 000 mense wat op enige gegewe oomblik hulself daaraan skuldig maak.